SKRIFTLIG FORESPØRGSEL P-1854/01

af Herbert Bösch (PSE) til Kommissionen

(21. juni 2001)

Om: Phare-finansiering af Europäische Mittelschule i Wien

Cernet-projektet skabtes i 1996 af en gruppe tjekkiske, slovakiske, ungarske og østrigske uddannelseseksperter med henblik på at etablere et uddannelsessamarbejde på tværs af grænserne. Dette samarbejde blev til et meget vellykket grænseoverskridende uddannelsesnetværk. Det centrale heri er Europäische Mittelschule, hvor 10-14-årige elever fra Cernet-regionerne undervises sammen med elever fra Wien.

Projektets gennemførelse har hidtil kunnet finansieres under Phare CBC og med de deltagende landes nationale samfinansiering. For at finansiere projektet fremover udvikledes finansieringskonceptet Faime, som imidlertid forkastedes i en skrivelse fra Europa-Kommissionen (Verheugens kabinet). Denne forkastelse betyder, at projektets fremtid er i fare. Der er derfor skabt usikkerhed omkring uddannelsens afslutning for de elever, der deltager i projektet. I skrivelsen erklæres det, at projektet ikke er støtteberettiget, fordi det har hjemme i Wien, og at det heller ikke er støtteberettiget, når elever fra ansøgerlandene deltager heri.

Hvorfor var det tidligere muligt at modtage støtte i form af Phare-midler, selv om Cernet-projektets hjemsted fra begyndelsen af var Wien, og hvorfor er det ikke længere muligt nu?

På grund af den usikre finansiering er det meget sandsynligt, at eleverne under dette projekt ikke kan få nogen afgangseksamen. Har EU hhv. Kommissionen andre støtteprogrammer eller midler, der til trods herfor kan give eleverne mulighed for at afslutte deres uddannelse i denne skole?

Europäische Mittelschule i Wien er et projekt, hvis gennemførelse er en stor succes. På tidsskriftet News' rangliste har den allerede to gange været nummer et og er i år nummer to. Har Kommissionen kendskab til noget grænseoverskridende uddannelsesnetværk med lige så stor succes, der modtager støtte i form af Phare-midler?

Svar afgivet på Kommissionens vegne af Günter Verheugen

(3. september 2001)

I det brev som det ærede medlem henviser til, dvs. brevet fra fra det kommissionsmedlem der er ansvarlig for udvidelsen, er den omstændighed at Wien ikke kan komme i betragtning for deltagelse i projektet, kun én af flere årsager til at Faime-projektet ikke kan få støtte fra Phare-programmet for samarbejde på tværs af grænsen. Man afviser ikke kategorisk i brevet at der kan ydes finansiering via Phare-programmet, men anfører blot at der ikke kan ydes støtte med det samme, dvs. så snart projektforslaget forelægges.

Det er korrekt at der tidligere er ydet støtte til Cernet-projektet via det nævnte Phare-program, men reglerne for hvordan Kommissionen kan yde denne støtte, er imidlertid blevet ændret. Den oprindelige forordning(1) der ligger til grund for den støtte der ydes via nævnte Phare-program, blev ajourført i december 1998(2) som led i den fremskyndede forberedelse af optagelsen. En af ændringerne i den nye forordning er en strengere håndhævelse af de geografiske krav for deltagelse. Andre ændringer vedrører programplanlægningen og kravene til hvilke projekter der kan komme i betragtning. Det er sidstnævnte omstændighed der forhindrer Kommissionen i at godkende finansieringen af Faime-projektet i den form det er blevet forelagt, uanset at Kommissionen i øvrigt konstaterer det vellykkede udfald af det europæiske mellemskoleprojekt i Wien.

I henhold til bestemmelserne i den nugældende forordning for samarbejde på tværs af grænserne, kan projekter såsom Faime-projektet kun tildeles støtte via Phare-programmet i henhold til artikel 5, stk. 2, dvs. som led i en fond for små projekter. Sådanne aktiviteter er begrænset til forslag der fremsættes af de lokale myndigheder i den pågældende grænseregion efter at partnerlandene har indkaldt forslag. Hertil kommer at sådanne projekters budget ikke må overstige 50 EUR.

I det Faime-projekt som Kommissionen fik forelagt tidligere på året, var ansøgningen ikke baseret på en fond for små projekter, og programmets budget lå langt over grænsen på 50 000 EUR. Det vil således sige at Faime-projektet for at kunne komme i betragtning under Phare-programmet for samarbejde på tværs af grænserne, må genforelægges inden for rammerne af en fond for små projekter, og dets budget må nedskæres væsentligt. Det må endvidere gøres klart at projektet, dersom det genfremsættes, vil skulle konkurrere med andre projekter, og at der ikke er nogen garanti for en øjeblikkelig finansiering.

Ydermere bør det bemærkes at man ikke via Phare-programmet for samarbejde på tværs af grænserne finansierer andre grænseoverskridende uddannelsesnet i Centraleuropa, dvs. svarende til Faime-projektet

Med hensyn til spørgsmålet om hvorvidt der kan ydes finansiering via andre EU-programmer, henvistes der i brevet fra det udvidelsesansvarlige kommissionsmedlem til mulighederne for støtte under Socrates-programmet. Sigtet med Socrates-programmet er at støtte tværnationalt samarbejde inden for uddannelse, og programmet står åbent for ansøgerlandene. Mange ansøgerlande deltager faktisk allerede i nævnte program, idet de modtager tilskud fra Phare-programmet til deltagelsen.

Inden for Socrates-programmet ydes der finansiel støtte via Comenius 1 til skoler der deltager i projekter som organiseres inden for rammerne af et tværnationalt skolepartnerskab. Comenius 1 er en decentral foranstaltning der gennemføres af de deltagende landes nationale agenturer. Information om programmet kan fås på netstedet http://europa.eu.int/comm/education/socrates/comenius/index.html, hvor man også finder kontaktoplysninger for alle deltagende lande og nærmere vilkår for deltagelse.

(1) Kommissionens forordning (EF) nr. 1628/94 af 4. juli 1994 om gennemførelsen af et program for grænseoverskridende samarbejde mellem lande i Central- og Østeuropa og Fællesskabets medlemsstater inden for rammerne af Phare-programmet, EFT L 171 af 6.7.1994.

(2) Kommissionens forordning nr. 2760/98 af 18. december 1998, EFT L 345 af 19.12.1998.